**Nastava na daljinu – Česta pitanja i odgovori – 16.3.2020. – 10:30 h**

<https://skolazazivot.hr/nastava-na-daljinu-cesta-pitanja-i-odgovori-16-3-2020-1030-h/>

*Objavljeno: 16. ožujka 2020.*

**ČESTA PITANJA I ODGOVORI**

ZAŠTITNE MJERE

**Treba poštivati sve upute Stožera CZ RH. Znači smanjiti socijalne kontakte i rasporediti Učitelje po učionicama i to najbolje po stručnim aktivima kako bi mogli razmijeniti iskustva i pomoći jedni drugima. Nadalje, potrebno je slijediti preporučena higijenska pravila. Ukoliko Stožer donese dodatne odluke o tome ćemo vas odmah izvijestiti.**

STRUČNI SURADNICI

**Knjižničari trebaju biti na raspolaganju vezano uz pretraživanje izvora i knjiga te s učenicima i nastavnicima komunicirati na redovitoj osnovi. Trebaju biti uključeni u virtualne zbornice i po potrebi u virtualne razrede. Posebno ističemo potrebu da pomognu nastavnicima u kreiraju sadržaja i upotrebu materijala uz reguliranje autorskih prava.**

Stručni suradnici edukacijsko-rehabilitacijskog profila trebaju pomoći u kreiranju sadržaja za učenike s teškoćama.

**Stručni suradnici psihološko-pedagoškog profila trebaju savjetovati nastavnike i učenike vezano uz razrednu dinamiku u online okruženju te predlagati rješenja i upute o pristojnom ponašanju u online okruženju, reagirati na neprihvatljive oblike ponašanja kao i davati podršku u kriznim situacijama.**

NASTAVNICI U ŠKOLI

**Za sada je uputa da učitelji i nastavnici barem dio radnog vremena provode u školi zbog mogućnosti suradnje i pomoći. Važno je da se i osigura oprema u školi i razmotri kakvu opremu učitelji imaju kod kuće. Pravovremeno će biti dane daljnje upute.**

RASPORED

***Odnosi li se navedeni raspored (https://skolazazivot.hr/raspored/) na sve škole u RH ili samo Istarsku županiju s obzirom na upute iz  obraćanja ministrice Blaženke Divjak u kojem je navedeno da učenici  predmetne nastave sutra gledaju nastavu na Sportskoj televiziji i isti  dan se s razrednicima testiraju virtualne učionice? Molim vas pojašnjenje. Osim toga mogu li učitelji već sutra krenuti sa svojim sadržajima?***

Istarska županija danas kreće punim kapacitetom, a u ostatku RH traju testiranja i pripreme. Praćenje sadržaja na televizijama je obavezno za sve učenike po rasporedu.

Na sljedećoj poveznici možete pronaći rasporede nastavnih sati za izvođenje nastave na daljinu, kao i rasporede emitiranja obrazovnih sadržaja putem televizijskih programa:

[https://skolazazivot.hr/raspored/](https://skolazazivot.hr/raspored/%20) ili <https://mzo.gov.hr/vijesti/nastava-na-daljinu-raspored/3597>

Također, pozivamo Vas da proučite sve relevantne obavijesti i upute oko organizacije nastave na daljinu na stranicama [https://skolazazivot.hr/](https://skolazazivot.hr/%20) pod rubrikom „Nastava na daljinu“.

**Učitelji mogu raditi i po svojim materijalima, ali to treba javno objaviti na mrežnim stranicama škole**

**Nedostupnost platformi za organizaciju online nastave**

Nastavu na daljinu možete pratiti na mrežnim stranicama Škole za život <https://skolazazivot.hr/video-lekcije/>  i na pripadnom YouTube kanalu Škole za život <https://www.youtube.com/channel/UCUq1OACvA1XKyXxvstWAJ9w> , i YouTube kanalu Škole na Trećem <https://www.youtube.com/channel/UC2FkzJufULIFv7f2RO-tgjw> te televizijskim programima HRT3 i SPTV. Za sve obrazovne sadržaje osigurani su alternativni kanali pa vjerujemo da će vam barem jedan od njih biti dostupan.

**Nastava na daljinu – Česta pitanja i odgovori – 16. 3. 2020. – 18:30 h**

<https://skolazazivot.hr/nastava-na-daljinu-cesta-pitanja-i-odgovori-16-3-2020-1545-h/>

*Objavljeno: 16. ožujka 2020.*

ČESTA PITANJA I ODGOVORI

**ŠTO UPISATI U E-DNEVNIK**

**Postoji li mogućnost upisa ocjena iz održanih pisanih provjera? Pisana provjera je održana prošli tjedan, a kako od danas nema nastave za učenike u školi, što s upisivanjem ocjena?**

Danas je nastavni dan, ali se nastava održava na daljinu. Sve se aktivnosti i provjere koje su već održane mogu evidentirati.

**Radim u četverorazrednoj kombinaciji. Zanima me vezano za nastavne materijale koje od srijede trebamo slati za učenike. Moraju li oni biti na temelju nastavnih sadržaja koje gledaju na HRT3 ili mogu pratiti nastavne sadržaje koje imamo u planu za ovaj mjesec? Nisam u mogućnosti cijeli dan pratiti HRT3 i raditi listiće uz vlastitu djecu koja ne mogu pohađati vrtić jer je zatvoren. Drugo pitanje je što upisivati u e-Dnevnik?**

U e-Dnevnik upisujete onda sadržaje koje su djeca pogledala na Školi na Trećem, kao i aktivnosti koje ste im sami zadali i s njima proveli. Pri tome možete koristiti udžbenike i zadatke iz ostalih materijala koje Vaši učenici imaju.

**Hoće li nastavu biti moguće gledati preko sptv.hr web-stranice ili isključivo preko televizije?**

Moguće je sadržaje pogledati tako da na stranicama MZO-a na rasporedu (<https://mzo.gov.hr/vijesti/nastava-na-daljinu-raspored-3601/3601>) pronađete predmete po danima i tamo se nalaze sve poveznice za sve video materijale.  Nastavu na daljinu možete pratiti na mrežnim stranicama Škole za život <https://skolazazivot.hr/video-lekcije/>  i na pripadnom YouTube kanalu Škole za život <https://www.youtube.com/channel/UCUq1OACvA1XKyXxvstWAJ9w> ,

**VRSTA MATERIJALA KOJU IZRAĐUJU UČITELJI I NASTAVNICI**

**Moraju li učitelji/nastavnici obavezno imati video materijal ili su dovoljni bilo koji drugi materijali (digitalni materijali, primjena aplikacija u nastavi, upute za samostalan rad s povratnom informacijom na nekoj platformi)?**

Učitelj/nastavnik odlučuje o tome koje materijale treba upotrijebiti i/ili dodatno pripremiti u skladu s potrebama svojeg razreda i predmeta. Pri tome treba imati na umu da je potrebno osigurati dovoljnu količinu radnih materijala, ali i komunikaciju s učenicima kako bi im se pružila povratna informacija i upute za učenje. Video materijal pri tome nije nužan, ali je preporučen.